Кхувш йоагIача тIехьенна ший къаман мотт хар, цар из боагIача боараме нийса бувцар чIоагIа лерхIаме хIама да. ХIана аьлча, вай бераш из Iома ца бой кхыча мехка, е арахьара вай долча тIабаьхкача наха вай мотт бувцаргбац. Цунга хьежжа дукхаш ба мотт дIабалар кхерам ба, яхаш кхайкамаш деш, цох са дуаш. Цул совгIа, ишколашка а, цхьацца юкъара болх лелабеча юкъарчешка а вIашагIкхетараш дIакхухь гIалгIай мотт боаржабе, из нахага дукхагIа бувцийта уйла йолаш. Дукха ха яц гIалгIай меттаи литератураи хетадаь денош дIадаха, уж хилар февраль бетта 16-25 деношка. Цу хана дукханахьа, дукхачар дийцар из хаттар. Бакъда, ГIулакх-оамал дегIадара йолча «Эздел» яхача юкъарчен кIезига кхы тайпара гу из гIулакх дашхара болх. Цар лерхI, чIоагIагIа цIихеза дола, дукхагIа вай берашта хьажа чам болча берий киношта гIалгIай меттал таржам дирца вай къаман мотт алсамбаккха…. Из а вож а теркалдаь «Эздел» яхача юкъарчено «Король лев» яхача берий кинона таржам де болх дIаболабаь цхьа бутт гаргга ха я. Цу г1улакха т1ехьа лаьрхх1а къахьегаргдолаш вийха дика из болх бовзаш вола Г1аьбартой-Балкхарий мехкара актер, режисер вола Атмурзаев Расул ва. Юххьанца болабеннача хана эггара хьалха кхайкам баь нах тIа а бийха, кино чура хIара турпалхочунга товргйола оазаш хьахоржаш болх дIабихьар шин-кхаь дийнахьа. Цул тIехьагIа цу нахаца бIарчча итт дийнахьа болх баьб, цу кинона даьр таржам а доацаш, ший юхьанцара оаз йола кино санна халийтардухьа царца къахьегаш. ХIаьта цу тIехьа доагIача итт дийнахьа оазаш дIаязъеш болх баьб. Цул тIехьагIа бIарчча кIира, уж оазаш дIа-хьа озаш, харцахьа аьннар юха нийса оалийташ, болх баьб. Берий кинойна таржам де деза аьнна дIаоалаш атта дале а дукха болх ба цига бе безар. ХIана аьлча, доххьал къамаьл дувцаш санна а доацаш хIара доакъашхочун къахьега деза, бокъонца цу берий киной турпалхо ше волаш санна. Цул совгIа, гIалгIай меттал кийчъе езаш текст а я, аларгахьа а дувцаргахьа а г1алаташ хургдоацаш. «Дукха ха яр «Эздел» юкъарчено цу берий кинона таржам де деза яхаш дувца, бакъда, цхьацца бахьанаш юкъе лелхаш а, оаз дIаязъеш йола студия ма хетта вIаштIехьа ца йоалаш а гайнадар из гIулакх. Цкъар цу киной текст гIалгIай меттал а яьккха, цул тIехьагIа из тоаеш, къахьийгад, берий кино чура турпалхоша еттача багенга хьежа къамаьл товш хургдолаш. ХIаьта оазаш иттанел совгIа я цу чу. Из доацаш, вай къаман эхь-м дар из, дале а массанена дика мича хов вайна гIалгIай мотт. Цудухьа, доакъашхоша оаз дIаязъеча хана аларгахьа а озаргахьа а лебеш бола мотт нийса хургболаш къахьегаш саг хила веза. Из оагIо «Сердало» газета шийна дIатIа а ийца, лаьрхх1а къа а хьийга дIачакхъяьккхай тха. ХалагIа бола болх — оазаш лахар а, уж вIашкайоалаяр а, дIаязъяр а чакхбаьннаб тха. Дисар, дIаязъяь оазаш цу берий киной мукъамца вIашка а ехка болх бар да. Из а ер бутт чакхбоаллаш йистедала дезаш гIулакх да, кхы хIама юкъе ца эккхе», — йоах «Эздел» юкъарчен доакъашхо а волаш из берий кино гIалгIай меттал даккхара болх дIахьош волча Ведажнаькъан Анзора….